b'\n_START_ARTICLE_\nHeldia Estam\n_START_PARAGRAPH_\nHeldia Estam (neiup\xc3\xb5lvenimi Naelapea, 1. oktoober 1923 Tartu \xe2\x80\x93 26. jaanuar 2004 Tallinn) oli eesti ajakirjanik ja fotograaf._NEWLINE_Heldia Estam l\xc3\xb5petas 1943 Tallinna 9. g\xc3\xbcmnaasiumi (Riiklik Inglise Kolled\xc5\xbe). Tema vanemad Yri ja Alice Naelapea p\xc3\xb5genesid l\xc3\xa4\xc3\xa4nde oma kolme lapsega septembris 1944 vahetult enne Tallinna vallutamist Punaarmee poolt. P\xc3\xa4rast p\xc3\xb5genikelaagrites veedetud aastaid Saksamaal ja abiellumist J\xc3\xbcri Estam seenioriga emigreerus Heldia Estam 1956 koos mehe ja kolme lapsega USA-sse._NEWLINE_V\xc3\xb5imalik, et Heldia Estam oli esimene eestlane, kellele tehti \xc3\xb5nnestunud s\xc3\xbcdamel\xc3\xb5ikus avatud rinnakorvi kaudu. Kirurgiks oli 1958. aastal doktor Walt Lillehei Minneapolises. Lillehei oli esimene maailmas, kellel seda sorti operatsioonid \xc3\xb5nnestusid. Vt. "King of Hearts: The True Story of the Maverick Who Pioneered Open Heart Surgery", G. Wayne Miller, New York, New York: Times Books, 2000._NEWLINE_Heldia Estam \xc3\xb5ppis ajakirjandust, v\xc3\xb5rdlevat kirjandusteadust ja fotograafiat Santa Monica City College\'is ja California State University juures. Ta oli Ameerika H\xc3\xa4\xc3\xa4le eestikeelse toimetuse liige ning ajakirja "Triinu" kolleegiumi liige ja selle v\xc3\xa4ljaande kirjasaatja USA l\xc3\xa4\xc3\xa4nerannikul. H. Estam-Naelapea oli mitme pagulasorganisatsiooni aktiivne liige. Akadeemiline kuuluvus: Korp! Indla, Society of Professional Journalists Sigma Delta Chi. Foton\xc3\xa4itused: Los Angeleses oma ajakirjandustegevuse 35. aastap\xc3\xa4eval, v\xc3\xa4ljapanekuid \xc3\x9clemaailmsetel Eesti P\xc3\xa4evadel._NEWLINE_P\xc3\xa4rast Eesti taasiseseisvumist naasis Heldia Estam kodumaale.\n_START_SECTION_\nIsiklikku\n_START_PARAGRAPH_\nHeldia Estami poeg on J\xc3\xbcri Estam.'